text: Stor milliondonation sikrer heksemuseum 
  20 januar 2018 kl. 20.01
  En bevilling på 10 millioner kroner sikrer, at Ribe får et museum om hekseforfølgelser og trolddomsbekæmpelse i Europa.
  Et heksemuseum i midten af Ribe bliver en realitet. Det kan Sydvestjyske Museer fortælle, efter de har fået en donation på 10 millioner kroner fra Aage og Johanne Louis-Hansen Fond. Heksemuseet kommer til at ligge i gamle renæssancebygninger i midten af Ribe, som Sydvestjyske Museer ejer.
  Museet skal ikke blot fortælle lokale heksehistorier. Det er planen, at museet skal fortælle om hekseforfølgelser og trolddomsbekæmpelse i hele Europa fra cirka 1450 til slutningen af 1600-tallet.
  Aage og Johanne Louis-Hansens Fond har tidligere doneret seks millioner kroner til museet. Nu har fonden valgt at donere fire millioner mere. Samlet set er der nu doneret 14,5 millioner kroner til projektet, og det er nok til, at heksemuseet kan blive en realitet.
  Til efteråret vil istandsættelsen af bygningerne, der skal huse museet, begynde. Sydvestjyske Museer forventer, at det nye museum kan slå dørene op i begyndelsen af 2020.
  